## FGV fa treballs de manteniment de via en diferents trams de les línies 4 i 6 del tramvia de Metrovalencia

*** Estes actuacions estan previstes fins a principis del mes d’abril i es duen a terme fora de l’horari comercial del servici
* Estos treballs es planifiquen de manera periòdica i tenen per objectiu reduir les vibracions i sorolls en el trajecte i augmentar les condicions de seguretat, amb un pressupost anual de 425.739,95 euros**

Ferrocarrils de la Generalitat Valenciana (FGV) ha iniciat esta setmana els treballs de manteniment de via, previstos en diferents trams del conjunt de la xarxa tramviària de Metrovalencia.

Les intervencions programades es prolongaran fins a principis del pròxim mes d’abril i es duen a terme fora de l’horari de servici per a no alterar la circulació tramviària habitual.

Els treballs d’esmolament que ara es fan tenen com a objectiu contrarestar el desgast, conegut mitjançant mesuraments realitzats prèviament, i retornar el carril a la seua geometria teòrica. El pressupost anual ascendix a 425.739.95 euros, IVA inclòs, i el pressupost global per a quatre exercicis és d’1.799.759,80, IVA inclòs.

Amb este tipus de manteniment es reduïxen problemes de vibracions, sorolls i desgastos excessius en les rodes dels trens i tramvies, així com augmenta d’esta manera el confort dels viatgers i disminuïxen les possibles molèsties als veïns al pas dels tramvies.

Al seu torn, estos treballs permeten preservar la qualitat i seguretat del servici, aconseguir els nivells desitjats de fiabilitat i prolongar la vida útil d’estes instal·lacions.

Les actuacions previstes comprenen diversos trams de les línies 4 i 6, que sumen 6,6 quilòmetres, i es duen a terme del 24 de març a l’11 d’abril, en un total de 17 jornades.

Estos treballs, inclosos en les labors de manteniment de via i infraestructura que es fan de manera contínua per part d’FGV en les línies de metro i tramvia de Metrovalencia, es desenrotllen en jornada nocturna amb un tren dotat de moles que fresen els carrils i permeten recuperar el seu aspecte i prestacions originals.

Estes actuacions complementen també les accions que s’efectuen de manera habitual per part de l’empresa pública des de la Unitat de Manteniment d’Instal·lacions Fixes.

La xarxa de Metrovalencia té més de 161 quilòmetres de via, distribuïts en sis línies de metro i quatre de tramvia.

Fecha: 26/03/2025